Garmin hodinky sa tešia veľkej popularite a mnoho z nich ponúka bezkontaktné platenie.
Garmin patrí medzi najobľúbenejších výrobcov športových a lifestylových smart hodiniek vo svete aj na Slovensku. Ak neberiem do úvahy služby Apple Pay a Google Pay, Garmin má najväčšiu ponuku hodiniek s funkciou bezkontaktného platenia a zároveň aj najlepšiu podporu zo strany slovenských bánk.
Funkcia na bezkontaktné platenie sa nazýva Garmin Pay a platí, že ak chcete platiť Garmin hodinkami, musíte mať kompatibilné zariadenie a zároveň platobnú kartu od banky, ktorá podporuje Garmin Pay.
Ktoré zariadenia a banky podporujú Garmin Pay
Tento článok budem pravidelne aktualizovať, keď sa objavia nové zariadenia s podporou Garmin Pay, resp. sa rozšíri zoznam podporovaných bánk. K poslednej aktualizácii článku je situácia nasledovná:
Zariadenia s podporou Garmin Pay
- Approach S62, S70
- Descent G1, Mk2
- D2 Mach 1, Air X10
- epix 2, epix Pro (Gen 2)
- Enduro 2
- fénix 5 Plus, 6, 7, 7 Pro
- Forerunner 255, 265, 645, 745, 945, 955, 965
- Instinct 2(X) Solar (a niektoré špeciálne verzie), Instinct Crossover
- MARQ, MARQ 2
- quatix 7
- tactix 7
- Venu, 2, 2 Plus, 3, SQ, SQ 2
- vívoactive 4, 5
- vívomove Style, Trend
Banky a ďalšie služby, ktoré podporujú Garmin Pay na Slovensku
- 365.bank
- Československá obchodná banka
- Curve
- Fio banka
- Genome
- mBank
- Poštová banka
- Prima banka
- Revolut
- Slovenská sporiteľňa
Garmin Pay podľa informácií portálu zive.sk plánujú v roku 2024 spustiť aj Tatra banka, Raiffeisen banka a Všeobecná úverová banka. Unicredit Bank svoje plány nešpecifikovala.
Pokiaľ nemáte banku, ktorá podporuje Garmin Pay, odporúčam platobnú kartu Curve. Túto kartu môžete spárovať s ľubovoľnou inou platobnou kartou. Curve teda funguje ako prostredník medzi vašou bankovou kartou a riešeniami na bezkontaktné platenie, ako je Garmin Pay. Curve používam už niekoľko rokov a detailné informácie o nej si môžete prečítať v samostatnom článku TU.
Ako si nastaviť Garmin Pay
Pokiaľ máte hodinky s podporou platenia cez Garmin Pay, túto funkciu nájdete v aplikácii Garmin Connect v nastaveniach hodiniek. Na úvodnej obrazovke treba ťuknúť na ikonu hodiniek v hornom riadku a na obrazovke s informáciami o hodinkách treba ťuknúť na položku Garmin Pay. Pokiaľ ju nevidíte, vaše hodinky túto funkciu nepodporujú.
Po ťuknutí na Garmin Pay si môžete pridať do hodiniek platobnú kartu. Vyplňte číslo karty a ďalšie potrebné údaje. Následne sa vytvorí token s informáciami o virtuálnej platobnej karte, ktorá je prepojená s vašou bankovou kartou. Tento token sa uloží do hodiniek. Virtuálnu kartu v hodinkách je kvôli bezpečnosti potrebné potvrdiť číselným kódom z SMS správy.
Ako platiť cez Garmin Pay
Ak ste úspešne pridali kartu do hodiniek a aktivovali ste ju SMS kódom, môžete hodinkami platiť. Na tento účel využijete funkciu Peňaženka. Môžete sa k nej dostať cez rýchle nastavenia, prípadne si môžete vytvoriť skratku pre túto funkciu. Postup sa môže odlišovať v závislosti od modelu vašich Garmin hodiniek.
Zvoľte si kartu, ktorou chcete platiť (ak ich máte v hodinkách viac), a hodinky môžete priložiť k platobnému terminálu. Platba by mala prebehnúť bez problémov.
Aby ste mohli platiť cez Garmin Pay, je potrebné vytvoriť si 4-ciferný PIN kód. Tento kód si vytvoríte počas aktivácie funkcie Garmin Pay. PIN kód je potrebné zadať každých 24 hodín, resp. vždy, keď si hodinky opäť nasadíte na ruku. Ide o bezpečnostný prvok a rovnako to funguje aj v prípade platenia inými inteligentnými hodinkami.
Čo robiť v prípade straty alebo krádeže Garmin hodiniek
Základnou ochranou systému Garmin Pay je, že keď si dáte hodinky dole z ruky, musíte zadať PIN kód v hodinkách pri najbližšom platení. To by malo zabrániť zneužitiu uloženej platobnej karty.
V prípade, že stratíte alebo vám ukradnú Garmin hodinky, odporúčam manuálne odstrániť kartu z Garmin Pay cez aplikáciu Garmin Connect, viď. postup na priložených screenshotoch. Takýmto spôsobom zabránite zneužitiu vašej platobnej karty aj v prípade, že by niekto uhádol váš PIN kód v hodinkách.
Platobnú kartu je možné odstrániť z Garmin Pay cez aplikáciu Garmin Connect aj v prípade, že k telefónu nie sú aktuálne pripojené Garmin hodinky.
Zdroj: vlastné
Prečítajte si aj: